ORDE do 4 de xullo de 2000 pola que se convocan dúas bolsas de colaboración en tarefas de sensibilidade xeral e seguimento do procedemento de orientación e información ós estudiantes e do procedemento de acceso ás universidades.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 10/07/2000

A Dirección Xeral de Universidades da Consellería de Educación e Ordenación Universitaria, en virtude do Decreto 213/1998, do 10 de xullo, pola que se establece a estructura orgánica desta, ten atribuídas, entre outras funcións, a xestión das accións de apoio
á formación e actualización do profesorado universitario e de apoio económico ós estudiantes universitarios, así como o estudio e proposta de resolución nos recursos administrativos referentes ó seu ámbito competencial.
Polo que antecede, esta consellería
DISPÓN:
Primeiro.-Obxecto.
Convócanse dúas bolsas de nova adxudicación para a realización de tarefas de sensibilidade xeral e seguimento do procedemento de orientación e información ós estudiantes e do procedemento acceso ás universidades.
Segundo.-Duración e dotación económica.
A duración de cada bolsa comprende desde o 1 de setembro ata o 31 de decembro do 2000, e poderá prorrogarse, en función do aproveitamento do adxudicatario, sempre que exista crédito adecuado e suficiente.
A dotación económica de cada bolsa será de 110.000 pesetas mensuais, así como un seguro de asistencia sanitaria e de accidentes.
Terceiro.-Natureza xurídica da relación.
A condición de bolseiro non xerará unha relación laboral ou administrativa coa Xunta de Galicia nin a súa inclusión na Seguridade Social.
Cuarto.-Requisitos dos participantes.
Poderán optar á bolsa as persoas que reúnan os seguintes requisitos:
a) Ser titulado/a superior ou diplomado universitario.
b) Non estar obrigado a realiza-lo servicio militar ou prestación social substitutiva durante o período de aproveitamento da bolsa.
c) Acreditar formación e/ou coñecementos da lingua galega.
d) Acreditar formación e coñecementos de informática.
Quinto.-Solicitudes.
As persoas interesadas presentarán no rexistro xeral da Dirección Xeral de Universidades, dentro dos vinte días hábiles seguintes ó da publicación desta convocatoria, a seguinte documentación:
a) Unha instancia de admisión para participar nas probas de selección, segundo o modelo anexo.
b) Currículum vitae cos documentos acreditativos e certificación académica na que se detallen as cualificacións obtidas na licenciatura.
c) Documentos que acrediten o cumprimento do requisito b) da base cuarta ou no seu defecto declaración xurada na que se faga consta-lo cumprimento do dito requisito.
d) Documentos que acrediten a formación e /ou experiencia esixida nos puntos 4.a, 4.c,e 4.d.
e) Memoria descritiva das tarefas de colaboración dun bolseiro en relación coas funcións informáticas ou xurídicas, segundo o posto ó que se opte.
f) Declaración xurada das axudas de bolsas solicitadas ou concedidas polas administracións públicas, indicando o período do seu aproveitamento.
Sexto.-Selección dos candidatos.
1. Os servicios da Dirección Xeral de Universidades comprobarán que tódalas solicitudes reúnen os requisitos establecidos nesta orde e exporase a lista de solicitudes admitidas e excluídas, sinalando, se é caso, as causas de exclusión, nos taboleiros da Consellería de Educación e Ordenación Universitaria e nos das súas delegacións provinciais.
2. Esta lista estará exposta desde o 5 ó 15 de agosto do 2000, podendo os interesados, durante ese mesmo prazo, formular reclamación para emendar erros e falta de documentos, ante a Dirección Xeral de Universidades, achegándose se é o caso, a documentación necesaria. Transcorrido este prazo sen que se emenden as causas de exclusión, considerarase que o interesado desiste da súa petición logo de resolución, nos termos establecidos no artigo 71 da Lei 30/1992.
Sétimo.-Comisión avaliadora.
Presidente:
-O director xeral de Universidades ou persoa en quen delegue.
Vocais:
-O asesor xurídico da Consellería de Educación e Ordenación Universitaria.
-Un funcionario da Dirección Xeral de Universidades.
Secretario:
-Un funcionario da Dirección Xeral de Universidades.
Oitavo.-Criterios para a selección dos bolseiros.
A selección realizarase mediante a valoración dos méritos acreditados conforme o seguinte baremo:
a) Expediente académico: ata catro puntos.
b) Experiencia ou formación en temas informáticos: ata dous puntos.
c) Coñecementos da lingua galega: ata un punto.
d) Outros méritos do currículum vitae: ata dous puntos.
e) Memoria: ata cinco puntos.
A comisión avaliadora poderá realizar unha entrevista cos aspirantes que acrediten máis de oito puntos no anterior baremo. Tratará sobre os seus méritos curriculares e a memoria e terá unha duración máxima de quince minutos. En función do contido da
entrevista, a comisión avaliadora poderá aumenta-la puntuación inicial asignada nun máximo do 25% da que lle corresponde por aplicación do baremo.
Efectuada a selección pola comisión, esta elevará, a través da Dirección Xeral de Universidades, un informe-proposta ó conselleiro de Educación e Ordenación Universitaria, coa correspondente lista de reserva, quen resolverá. Contra esta resolución, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria no prazo dun mes a partir do día seguinte ó da publicación da resolución no DOG, segundo o disposto nos artigos 116 e 117 da Lei 4/1999 (BOE nº 12, do 14 de xaneiro) de modificación da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante a Tribunal Superior de Xustiza de Galicia.
Para os efectos establecidos no artigo 42.2º da Lei 30/1992, do 26 de novembro, o prazo máximo para resolve-las solicitudes correspondentes ás accións especificadas nesta orde, así como para a súa notificación ós interesados, será de catro meses, contados a partir da publicación desta convocatoria no DOG, producindo efectos desestimatorios a falta de resolución.
Noveno.-Réxime de colaboración.
Os aspirantes seleccionados incorporaranse, logo da aceptación da bolsa, no prazo de tres días naturais seguintes ó da notificación do outorgamento.
No caso de que un adxudicatario, por calquera motivo, no poida presta-la súa colaboración será substituído polo candidato seguinte por orde de puntuación.
Os bolseiros prestarán a súa colaboración na Dirección Xeral de Universidades, baixo as indicacións do director xeral de Universidades en horario de mañá e/ou tarde, de luns a venres.
Estas bolsas son incompatibles coa realización dun traballo remunerado ou o aproveitamento doutro tipo de bolsas.
Décimo.-Pagamentos.
O pagamento aboaranse mensualmente na conta bancaria indicada polo interesado, logo do certificado do director xeral de Universidades de ter cumprido coas tarefas de colaboración.
Décimo primeiro.-Cláusula xeral.
No caso de incumprimento das tarefas de colaboración a Dirección Xeral de Universidades e logo de escoita-la persoa afectada, poderá anula-la bolsa.
A solicitude da bolsa implica o coñecemento e a aceptación das presentes bases.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outor
gadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Décimo segundo.-Orzamento.
As accións derivadas desta convocatoria que ascenden ó importe de 960.000 ptas., financiaranse con cargo á aplicación orzamentaria 07.05.322C.483.1 dos
orzamentos da Comunidade Autónoma para o ano 2000, na que existe crédito adecuado e suficiente no proxecto de orzamentos para o dito ano.
Santiago de Compostela, 4 de xullo de 2000.
Celso Currás Fernández
Conselleiro de Educación e Ordenación Universitaria